Login | Tilmeld Ved Saltsøen m.m.
Fredag, den 29. marts 2013
Skyet, sol, skyet, varm vind, køligt om aftenen.
Erwin og jeg går en lang tur rundt i området og ser på de mange forskellige feriehuse og bungalows med mange fin anlagte haver eller terrasser - nogle har også egen pool, der dog ofte er mere til afslapning end til en svømmetur. Hos ejendomsmægleren i området er udbuddet stort og i alle prislag, men hvis det ikke ses på billederne at de ligger ved vandet, så kan man ikke rigtigt finde ud af, hvor husene ellers ligger, fordi hele området her kaldes for Playa Flamenca. Nu vil vi jo heller ikke købe hus, men det er helt interessant at se, hvad man kan få til de forskellige priser.
På hjemvejen ser vi på Calle Niagara, at møblerne ved containeren er væk. Der var nogle der havde brug for dem. Kevin og Erwin hjælper hinanden med at fire nogle gamle liggestole ned fra den øverste terrasse og sætte dem ligeledes ud på vejen - og det varer ikke længe, så er også de væk. Sådan foregår genbrug i Spanien.
Imens har Kirsten taget sig af Tiffanys noget opløste fletninger, mens hun tålmodigt sidder stille på terrassen.
Fin skal man være
Ved saltsøen
Om eftermiddagen kører Kevin med os ud til en af salinerne. Vi piger smider sko og strømper og vader rundt i salt og mudder i den store lyserøde saltvandssø. Vandet er lunt og det føles mærkeligt, når saltet presses op mellem tæerne. Mændene svigter selvfølgelig igen - men så prøver Erwin alligevel til sidst. Luft og vand har efter sigende helbredende virkning. Jeg har taget en tom vanddunk med hjemmefra som jeg fylder op til at bade fødderne i, så længe vi er på ferie. Her ved søen er et stort feriehusområde. Det må være udelukkende på grund af klimaet, at folk vil slå sig ned lige her, for bortset fra søen virker området meget gold.
Foto: Kevin Foto: Kevin Hos Kineseren
Til aften spiser vi igen hos kineseren. Det er dejlig mad og vin ligesom sidst, og jeg får lov at tage et billede af det altid smilende værtspar.
Skridttælleren viser 8.750 skridt og 6,5 km.